কুড়িগ্রাম, ২৬ জুন (শীর্ষ নিউজ ডটকম): কুড়িগ্রামে এসিড ছুড়ে শাশুড়ি ও ভাতিজার শরীর ঝলসে দেয়ার অপারাধে এক ব্যক্তিকে মৃত্যুদণ্ড এবং নগদ ১ লাখ টাকা জরিমানা করা হয়েছে। আজ রোববার এসিড অপরাধ দমন ট্রাইব্যুনালের বিচারক জেলা ও দায়রা জজ সাজেদুল করিম এ রায় দেন। সাজাপ্রাপ্তের নাম আব্দুর রাজ্জাক। সে কুড়িগ্রামের ভুরুঙ্গামারী উপজেলার খামার আন্ধারীর ঝাড় এলাকার বাসিন্দা।  সাজাপ্রাপ্তের কাছ থেকে জরিমানার অর্থ জেলা প্রশাসকের মাধ্যমে এসিড  সন্ত্রাসের শিকার নানী ও নাতনীর চিকিৎসায় ব্যয় করা হবে বলে মামলার রায়ে উল্লেখ করা হয়েছে।  জানা গেছে, ২০১০ সালের ১৪ নভেম্বর রাত ৩টার দিকে আব্দুর রাজ্জাক তার বাড়ির পার্শ্ববর্তী শ্বশুর বাড়িতে থাকা স্ত্রী হালিমাকে এসিড ছুড়তে যায়। এ সময় স্ত্রী ভেবে স্বামী আব্দুর রাজ্জাক ঘরের বেড়া ফাঁক করে এসিড ছুড়লে শাশুড়ি জরিনা (৬০) এবং তার সাথে ঘুমিয়ে থাকা নাতনী খুশির (৪ বছর) শরীর ঝলসে যায়।  এ ব্যাপারে স্ত্রী হালিমার ভাই শাহিন আলম বাদী হয়ে ভুরুঙ্গামারী থানায় মামলা করেন। রাষ্ট্র পক্ষে মামলাটি পরিচালনা করেন পিপি এডভোকেট  আব্রাহাম লিংকন এবং আসামি পক্ষে ছিলেন এডভোকেট ইদ্রিস আলী।  (শীর্ষ নিউজ ডটকম/ প্রতিনিধি/ ডিএইচ/ এআই/ ১৫.৫৯ঘ.)